Národná rada Slovenskej republiky

VIII. volebné  obdobie

 Číslo: CRD-447/2022

904a
S p o l o č n á   s p r á v a

výborov Národnej rady Slovenskej republiky o výsledku prerokovania návrhu poslanca Národnej rady Slovenskej republiky Jozefa ŠIMKA na vydanie zákona, ktorým sa mení a dopĺňa zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (tlač 904)   v druhom čítaní

	
	Výbor Národnej rady Slovenskej republiky pre hospodárske záležitosti ako gestorský výbor k návrhu poslanca Národnej rady Slovenskej republiky Jozefa ŠIMKA na vydanie zákona, ktorým sa mení a dopĺňa zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (tlač 904)   (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

I.

Národná rada Slovenskej republiky uznesením č. 1365 z 23. marca 2022 pridelila predmetný návrh zákona na prerokovanie týmto výborom:

	Ústavnoprávnemu výboru Národnej rady Slovenskej republiky  
	Výboru Národnej rady Slovenskej republiky pre financie a rozpočet a
	Výboru Národnej rady Slovenskej republiky pre hospodárske záležitosti.

	Určila zároveň Výbor Národnej rady Slovenskej republiky pre hospodárske záležitosti ako gestorský výbor a lehoty na prerokovanie predmetného vládneho návrhu zákona v druhom čítaní vo výboroch.

II.

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili gestorskému výboru v určenej lehote žiadne stanovisko k predmetnému návrhu zákona (§ 75 ods. 2 rokovacieho poriadku).
III.

Návrh zákona odporúčali Národnej rade Slovenskej republiky schváliť:

•	Ústavnoprávny výbor Národnej rady Slovenskej republiky uznesením č. 504 z 21. apríla 2022
•	Výbor Národnej rady Slovenskej republiky pre financie a rozpočet uznesením č. 310     z 21. apríla 2022
•	Výbor Národnej rady Slovenskej republiky pre hospodárske záležitosti uznesením č. 297 z 26. apríla 2022

IV.

Z uznesení výborov Národnej rady Slovenskej republiky uvedených pod bodom III tejto správy vyplývajú nasledujúce pozmeňujúce a doplňujúce návrhy:

1.	K čl. I bodu 3 (§ 182 ods. 4)
V čl. I bode 3 sa vypúšťa veta „Nasledujúci bod sa primerane prečísluje.“.
Ide o legislatívno-technické odstránenie nevhodného textu.
Ústavnoprávny výbor NR SR
Výbor NR SR pre financie a rozpočet
Výbor NR SR pre hospodárske záležitosti
Gestorský výbor odporúča schváliť
2.	K čl. I bodu 4 (§ 187o)
V čl. I bode 4 text „187n“ nahrádza textom „187o“ a text „187o“ sa nahrádza textom „187p“.
Ide o legislatívno-technické preznačenie paragrafov, nakoľko novela č. 395/2021 Z. z. už doplnila do zákona č. 343/2015 Z. z. § 187o.
Ústavnoprávny výbor NR SR
Výbor NR SR pre financie a rozpočet
Výbor NR SR pre hospodárske záležitosti
Gestorský výbor odporúča schváliť
3.	K čl. I bodu 4 (§ 187o ods. 4)
V čl. I bode 4 § 187o ods. 4 sa vypúšťajú slová „Slovenskej republiky“.
Legislatívno-technická úprava vzhľadom na skutočnosť, že už v § 10 ods. 4 zákona č. 343/2015 Z. z. je pre vládu Slovenskej republiky zavedená legislatívna skratka „vláda“.
Ústavnoprávny výbor NR SR
Výbor NR SR pre financie a rozpočet
Výbor NR SR pre hospodárske záležitosti
Gestorský výbor odporúča schváliť
4.	K čl. I bodu 4 (poznámke pod čiarou k odkazu 75ba)
V čl. I bode 4 poznámke pod čiarou k odkazu 75ba sa na konci pripájajú slová „v znení zákona č. 333/2015 Z. z.
Legislatívno-technická úprava dopĺňa do citácie v poznámke pod čiarou zákon č. 333/2015 Z. z., ktorým bol novelizovaný citovaný § 10 zákona č. 374/2014 Z. z.
Ústavnoprávny výbor NR SR
Výbor NR SR pre financie a rozpočet
Výbor NR SR pre hospodárske záležitosti
Gestorský výbor odporúča schváliť
5.	K čl. II 
V čl. II sa slová „1. júna“ nahrádzajú slovami „15. júna“.
V nadväznosti na uvedený posun účinnosti sa v čl. I bode 4 nadpise § 187o slová „15. marca“ nahrádzajú slovami „15. júna“.
Posun účinnosti je potrebný vzhľadom na predpokladaný termín prerokovania návrhu zákona na schôdzi Národnej rady Slovenskej republiky, ako aj potrebu dodržania lehoty podľa čl. 102 ods. 1 písm. o) Ústavy Slovenskej republiky. Posunom účinnosti sa zohľadňuje aj potrebná legisvakancia, aby sa so zákonom ešte pred nadobudnutím účinnosti mohli oboznámiť všetci jeho adresáti (čl. 6 ods. 8 Legislatívnych pravidiel tvorby zákonov č. 19/1997 Z. z.). Posun účinnosti je potrebné premietnuť aj do nadpisu paragrafu s navrhovanými prechodnými ustanoveniami.
Ústavnoprávny výbor NR SR
Výbor NR SR pre financie a rozpočet
Výbor NR SR pre hospodárske záležitosti
Gestorský výbor odporúča schváliť
Gestorský výbor odporúča hlasovať o bodoch 1 až 5 spoločne s odporúčaním s c h v á l i ť.

V.

Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona 

odporúča Národnej rade Slovenskej republiky

návrh poslanca Národnej rady Slovenskej republiky Jozefa ŠIMKA na vydanie zákona, ktorým sa mení a dopĺňa zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (tlač 904)

s c h v á l i ť v znení pozmeňujúcich a doplňujúcich návrhov uvedených v tejto spoločnej správe, ktoré gestorský výbor odporúčal schváliť.
 
     	Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením Výboru Národnej rady Slovenskej republiky pre hospodárske záležitosti č. 300 z 26. apríla 2022.
 
Týmto uznesením výbor zároveň poveril spoločnú spravodajkyňu Magdalénu Sulanovú predložiť návrhy v zmysle príslušných ustanovení rokovacieho poriadku Národnej rady Slovenskej republiky.

Bratislava 26. apríla 2022

Peter K r e m s k ý, v.r.  
predseda Výboru NR SR 
pre hospodárske záležitosti